***Фальклорны абрад «Гуканне вясны»*** *(заснаваны на мясцовым матэрыяле)*

 *Гурт дзяцей падымаецца на высокае месца. Уперадзе ідзе хлопчык з колам, упрыгожаным стужкамі. Гучыць музыка.*

 Надакучыла зіма,

 цёплыя валёнкі.

 Хочацца ўжо цяпла,

 песень птушак звонкіх.

 Ты ўжо зімачка надакучыла,

 Снегам, холадам нас замучыла.

 Збірайцеся, дзяўчаты,

 Здымайце рукавіцы.

 У далоні біце,

 Вясну-красну завіце.

 *Гукаюць вясну.*

 Благаславі, Божа,

 Прачыстая маці,

 Вясну загукаці,

 Зіму замыкаці.

 Гу-у-у.

 Лета ў карэце,

 Зіма ў вазочку –

 Па белым сняжочку.

 Гу-у-у.

 Благаславі, Божа,

 Вясну клікаць.

 Гу-у-у.

 Зіму праважаць,

 Лета дажываць!

 Гу-у-у.

 Вылеці, сізая галачка,

 Вынесі залатыя ключы.

 Гу-у-у.

 Замкні халодную зіманьку,

 Адамкні цёплае лецечка.

 Гу-у-у.

 Гэй, вясна-маці,

 Хадзі песню спяваці,

 Песню спяваці,

 У карагодзе скакаці!

 *Дзеці водзяць карагод са стужкамі. Спяваюць.*

 Вясна-красна, падзі сюда,

 Гу-у-у.

 А ты, зіма, ступай за ляса.

Гу-у-у.

 Надаела нам ды наскучыла,

 Усе сустаўчыкі прымарозіла.

 Гу-у-у.

Вясна-красна, праганяй зіму,

Праганяй зіму, сустракай лета.

Гу-у-у.

 Вясна-красна, падзі сюда,

 Гу-у-у.

 А ты, зіма, ступай за ляса.

Гу-у-у.

 Надаела нам ды наскучыла,

 Усе сустаўчыкі прымарозіла.

 Гу-у-у.

*Пасля карагоду дзеці становяцца ў два рады і ў пераклічцы паўтараюць словы.*

**Усе (1 рад)**

Прыйдзі, прыйдзі, вясна!

Прынясі, вясна!

**Дзяўчына.**

На зямліцу травіцу!

**Хлопец.**

На лясочак лісточак!

**Дзяўчына.**

Краскі на лужочак!

**Усе (2 рад)**

Прыйдзі, прыйдзі, вясна!

Прынясі, вясна!

**Дзяўчына.**

На травіцу расіцу!

**Дзяўчына.**

На ясны дзянёчак!

**Хлопец.**

Дзеўкам на вяночак!

Гэй, народ, збірайся ў карагод,

Каб сонейка ярка свяціла,

Каб зіма лютая адступіла!

*Гульня “Жавароначкі”*

*Дзеці ходзяць па крузе, узяўшыся за вуглы дывана, падкідваюць “жаваронкаў”, прыгаворваюць.*

Жавароначкі, прыляціце,

Вясну красную прынясіце!

Жавароначкі, прыляціце,

Вясну красную прынясіце!

*Птушак падкідваюць высока ўверх. Астатнія збіраюць птушак і ідуць у карагод. Пад песню “Вясна, вясна, наставала” весяць птушак на галінкі дрэва.*

*Карагод “Вясна, вясна наставала”*

 Вясна, вясна наставала,

 Снягі ў полі саганяла.

 Ой, наставала, ой, саганяла.

 Вясна, вясна вясёлая,

 Кругом трава зялёная.

 Ой, вясёлая, ой, зялёная.

 Звесяліла землю, воду,

 І мяне, мяне малоду.

 Ой, землю, воду, ой, мяне малоду.

**Дзяўчына:** Благаславі, маці,

 Вясну заклікаці!

**Дзяўчына:** Адамкнуць зямліцу,

 Выпусціць травіцу!

**Дзяўчына:** На ранняе лета,

 На буйнае жыта!

**Усе:** Прыйдзі, вясна-красна!

 Прыйдзі, вясна-красна!